96-jarige vang eerste keer graadGiuseppe Paterno vang graad. (Foto: Twitter) Giuseppe Paterno, ŉ 96-jarige Italianer, het die afgelope week vir die eerste keer graad gevang. Dié voormalige spoorwegwerker was reeds in sy 90’s toe hy ingeskryf het vir ŉ graadkursus in geskiedenis en filosofie aan die Universiteit van Palermo in Italië. Hy is die eerste persoon in Italië wat op dié hoë ouderdom ŉ graad ontvang. Paterno was nog altyd lief vir boeke, maar het nooit die geleentheid gehad om te studeer nie, berig CNA. Toe hy wel die geleentheid kry, was sy onderwysers en medestudente ongeveer 70 jaar sy junior. “In 2017 het ek gedink, ‘dis nou of nooit nie’ en ingeskryf vir ŉ graadkursus,” het Paterno aan Reuters gesê. “Ek het besef dis ŉ bietjie laat om ŉ driejaargraad te kry, maar ek het vir myself gesê, ‘kom ons kyk of ek dit kan doen’.” Paterno het in ŉ arm gesin in Sicilië grootgeword in die jare voor die Groot Depressie en het slegs basiese onderrig as kind ontvang. Tydens die Tweede Wêreldoorlog het hy by die weermag aangesluit en later getrou en vir die spoorweg begin werk. Hy wou egter graag verder leer en het op die ouderdom van 31 hoërskool voltooi. Paterno sê kennis is vir hom soos ŉ skat. Hy wil hom nou aan skryfwerk toewy.